CELEX: 32020D0388
Language: ro
Date: 2020-03-06 00:00:00
Title: Decizia de punere în aplicare (UE) 2020/388 a Comisiei din 6 martie 2020 de stabilire a normelor de aplicare a Directivei 90/428/CEE a Consiliului în ceea ce privește derogările de la regulile competițiilor ecvestre și de modificare a Deciziei 2009/712/CE a Comisiei în ceea ce privește referințele la legislația zootehnică [notificată cu numărul C(2020) 1269] (Text cu relevanță pentru SEE)

10.3.2020   
               
               
                  RO
               
               
                  Jurnalul Oficial al Uniunii Europene
               
               
                  L 73/19
               
            
         DECIZIA DE PUNERE ÎN APLICARE (UE) 2020/388 A COMISIEI
         din 6 martie 2020
         de stabilire a normelor de aplicare a Directivei 90/428/CEE a Consiliului în ceea ce privește derogările de la regulile competițiilor ecvestre și de modificare a Deciziei 2009/712/CE a Comisiei în ceea ce privește referințele la legislația zootehnică
         
            
               [notificată cu numărul C(2020) 1269]
            
         
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 90/428/CEE a Consiliului din 26 iunie 1990 privind schimburile de cai pentru concursuri și stabilirea condițiilor de participare la aceste concursuri (1), în special articolul 4 alineatul (3),
         întrucât:
         
                     (1)
                  
                  
                     Articolul 3 din Directiva 90/428/CEE prevede că nu se va face nici o discriminare, în regulile de concurs, între ecvideele înregistrate în statul membru în care este organizat concursul sau care provin din acest stat membru și cele înregistrate într-un alt stat membru sau care provin din alt stat membru.
                  
               
                     (2)
                  
                  
                     Articolul 4 alineatul (2) din Directiva 90/428/CEE prevede două derogări de la obligațiile de nediscriminare prevăzute la articolul 3 din această directivă. Prima prevede scutirea anumitor tipuri de competiții și de manifestări, iar cea de a doua permite statelor membre să rezerve un anumit procent din valoarea câștigurilor și a profiturilor obținute în urma competiției pentru protejarea, dezvoltarea și îmbunătățirea ameliorării ecvideelor. În cazul în care un stat membru intenționează să utilizeze prima derogare, el trebuie să informeze în prealabil statele membre și publicul cu privire la intenția sa și să indice motivele utilizării respectivei derogări. În cazul în care un stat membru intenționează să utilizeze a doua derogare, el trebuie să pună criteriile de distribuire a fondurilor respective la dispoziția celorlalte state membre și a publicului.
                  
               
                     (3)
                  
                  
                     Decizia 2009/712/CE a Comisiei (2) conține modele de formulare pentru furnizarea informațiilor necesare utilizării derogărilor prevăzute la articolul 4 alineatul (2) din Directiva 90/428/CEE. Această decizie va fi abrogată de la 21 aprilie 2021 prin Regulamentul delegat (UE) 2019/2035 al Comisiei (3). Practica a demonstrat că, adesea, informațiile furnizate de statele membre nu mai sunt de actualitate și că, în multe cazuri, constrângerile de ordin lingvistic împiedică autoritățile și publicul din alte state membre să aibă acces la conținutul lor. Lipsa de transparență în ceea ce privește aplicarea derogărilor a făcut obiectul unor plângeri din partea persoanelor afectate și a unor segmente întregi ale comunității ecvestre. Pentru a garanta informarea corectă și în timp util a statelor membre și a publicului cu privire la utilizarea derogărilor prevăzute la articolul 4 alineatul (2) din Directiva 90/428/CEE, este necesar să se prevadă modele revizuite ale paginilor de internet informative și să se solicite statelor membre actualizarea la intervale minime a informațiilor furnizate în temeiul articolului 4 alineatul (2) din Directiva 90/428/CEE.
                  
               
                     (4)
                  
                  
                     Din motive de claritate, de securitate juridică și de simplificare, este necesar să se elimine modelele de pagini de internet informative prevăzute în secțiunile II și III din capitolul 2 al anexei II la Decizia 2009/712/CE.
                  
               
                     (5)
                  
                  
                     Capitolul 2 din anexa I la Decizia 2009/712/CE menționează Directivele 77/504/CEE (4) (înlocuită prin Directiva 2009/157/CE a Consiliului (5)), 88/661/CEE (6), 89/361/CEE (7) și 90/427/CEE (8) ale Consiliului, precum și Directiva 90/428/CEE. Directivele 2009/157/CE, 88/661/CEE, 89/361/CEE și 90/427/CEE au fost abrogate prin Regulamentul (UE) 2016/1012 al Parlamentului European și al Consiliului (9) la 1 noiembrie 2018. Din motive de claritate, de securitate juridică și de simplificare, trebuie eliminate trimiterile la directivele respective. Întrucât prezenta decizie stabilește noi modele pentru paginile de internet informative referitoare la utilizarea derogărilor prevăzute la articolul 4 alineatul (2) din Decizia 2009/712/CE, trebuie eliminată, de asemenea, trimiterea la Directiva 90/428/CEE. Prin urmare, trebuie eliminat capitolul 2 din anexa I.
                  
               
                     (6)
                  
                  
                     Regulamentul (UE) 2016/1012 prevede că statele membre întocmesc și actualizează o listă cu societățile de ameliorare și exploatațiile de ameliorare recunoscute de autoritățile lor competente în conformitate cu articolul 4 alineatul (3) din respectivul regulament și care implementează cel puțin un program de ameliorare aprobat în conformitate cu articolul 8 alineatul (3) din respectivul regulament. În plus, Regulamentul (UE) 2016/1012 prevede că statele membre au obligația de a pune lista respectivă la dispoziția publicului.
                  
               
                     (7)
                  
                  
                     Regulamentul de punere în aplicare (UE) 2017/716 al Comisiei (10) stabilește modelele de formulare pentru prezentarea informațiilor care trebuie să fie incluse în listele cu societățile de ameliorare și exploatațiile de ameliorare recunoscute, prevăzute la articolul 7 din Regulamentul (UE) 2016/1012. Având în vedere că Regulamentul de punere în aplicare (UE) 2017/716 se aplică de la 1 noiembrie 2018, trebuie să fie utilizate modelele de formulare prevăzute în regulamentul respectiv în locul celor stabilite în secțiunea I a capitolului 2 din anexa II la Decizia 2009/712/CE.
                  
               
                     (8)
                  
                  
                     Capitolul 2 din anexa II la Decizia 2009/712/CE trebuie eliminat, deoarece modelele prevăzute în secțiunile sale I, II și III se înlocuiesc cu modelele de formulare prevăzute în Regulamentul de punere în aplicare (UE) 2017/716 și în prezenta decizie.
                  
               
                     (9)
                  
                  
                     Titlul Deciziei 2009/712/CE face referire la legislația zootehnică, iar articolul 1 alineatul (1) litera (b) la unitățile din domeniul zootehnic. Întrucât astfel de trimiteri sunt caduce în urma intrării în vigoare a Regulamentelor (UE) 2016/1012 și (UE) 2017/716, trebuie eliminate cuvintele „și zootehnic” din titlul Deciziei 2009/712/CE, precum și litera (b) de la articolul 1 alineatul (1) al respectivei decizii.
                  
               
                     (10)
                  
                  
                     Prin urmare, Decizia 2009/712/CE trebuie modificată în consecință.
                  
               
                     (11)
                  
                  
                     Măsurile prevăzute în prezenta decizie sunt conforme cu avizul Comitetului zootehnic permanent,
                  
               ADOPTĂ PREZENTA DECIZIE:
         
            Articolul 1
            
               (1)   Până la 1 aprilie 2020 cel târziu, statele membre creează pagini de internet informative pentru a pune la dispoziția celorlalte state membre și a publicului, pe cale electronică:
               
                           (a)
                        
                        
                           intenția lor de a face uz de derogarea prevăzută la articolul 4 alineatul (2) prima liniuță din Directiva 90/428/CEE și justificarea acestei intenții;
                        
                     
                           (b)
                        
                        
                           criteriile de distribuire a fondurilor menționate la articolul 4 alineatul (2) a doua liniuță din Directiva 90/428/CEE.
                        
                     
            
               (2)   Paginile de internet informative menționate la alineatul (1) se întocmesc în conformitate cu modelele prevăzute în anexele I și II și cu instrucțiunile prevăzute în anexa III.
            
            
               (3)   Statele membre comunică Comisiei adresele de internet ale paginilor lor de internet informative.
            
            
               (4)   Statele membre asigură faptul că informațiile menționate la alineatul (1) literele (a) și (b) se actualizează:
               
                           (a)
                        
                        
                           cel puțin o dată pe an, înainte de 31 decembrie, pentru competițiile și manifestările ecvestre care fac obiectul derogării prevăzute la articolul 4 alineatul (2) prima liniuță din Directiva 90/428/CEE și care urmează să fie organizate în anul următor;
                        
                     
                           (b)
                        
                        
                           ori de câte ori se modifică criteriile de distribuire a fondurilor menționate la articolul 4 alineatul (2) a doua liniuță din Directiva 90/428/CEE.
                        
                     
         
         
            Articolul 2
            Cu efect de la 1 aprilie 2020, Directiva 2009/712/CE se modifică după cum urmează:
            
                        1.
                     
                     
                        în titlu, cuvintele „și zootehnic” se elimină;
                     
                  
                        2.
                     
                     
                        la articolul 1 alineatul (1), litera (b) se elimină;
                     
                  
                        3.
                     
                     
                        în anexa I, capitolul 2 se elimină;
                     
                  
                        4.
                     
                     
                        în anexa II, capitolul 2 se elimină.
                     
                  
         
            Articolul 3
            Prezenta decizie se adresează statelor membre.
         
         
            Adoptată la Bruxelles, 6 martie 2020.
            
               
                  Pentru Comisie
               
               Stella KYRIAKIDES
               
                  Membru al Comisiei
               
            
         
         
            (1)  JO L 224, 18.8.1990, p. 60.
         
            (2)  Decizia 2009/712/CE a Comisiei din 18 septembrie 2009 de punere în aplicare a Directivei 2008/73/CE a Consiliului în ceea ce privește paginile de internet informative care conțin liste de unități și laboratoare aprobate de statele membre în conformitate cu legislația comunitară din domeniul veterinar și zootehnic (JO L 247, 19.9.2009, p. 13).
         
            (3)  Regulamentul delegat (UE) 2019/2035 al Comisiei din 28 iunie 2019 de completare a Regulamentului (UE) 2016/429 al Parlamentului European și al Consiliului în ceea ce privește normele pentru unitățile care dețin animale terestre și incubatoare, precum și pentru trasabilitatea anumitor animale terestre deținute și a ouălor pentru incubație (JO L 314, 5.12.2019, p. 115).
         
            (4)  Directiva 77/504/CEE a Consiliului din 25 iulie 1977 privind animalele de reproducție de rasă pură din specia bovine (JO L 206, 12.8.1977, p. 8).
         
            (5)  Directiva 2009/157/CE a Consiliului din 30 noiembrie 2009 privind animalele de reproducție de rasă pură din specia bovine (JO L 323, 10.12.2009, p. 1).
         
            (6)  Directiva 88/661/CEE a Consiliului din 19 decembrie 1988 privind normele zootehnice care se aplică animalelor reproducătoare din specia porcină (JO L 382, 31.12.1988, p. 36).
         
            (7)  Directiva 89/361/CEE a Consiliului din 30 mai 1989 privind animalele din speciile ovină și caprină reproducătoare de rasă pură (JO L 153, 6.6.1989, p. 30).
         
            (8)  Directiva 90/427/CEE a Consiliului din 26 iunie 1990 privind condițiile zootehnice și genealogice care reglementează schimburile intracomunitare cu ecvidee (JO L 224, 18.8.1990, p. 55).
         
            (9)  Regulamentul (UE) 2016/1012 al Parlamentului European și al Consiliului din 8 iunie 2016 privind condițiile zootehnice și genealogice aplicabile ameliorării animalelor de reproducție de rasă pură, a porcilor de reproducție hibrizi și a materialului germinativ provenit de la acestea, comerțului cu acestea și introducerii lor în Uniune și de modificare a Regulamentului (UE) nr. 652/2014 și a Directivelor 89/608/CEE și 90/425/CEE ale Consiliului, precum și de abrogare a anumitor acte în sectorul ameliorării animalelor („Regulamentul privind ameliorarea animalelor”) (JO L 171, 29.6.2016, p. 66).
         
            (10)  Regulamentul de punere în aplicare (UE) 2017/716 al Comisiei din 10 aprilie 2017 de stabilire a normelor de aplicare a Regulamentului (UE) 2016/1012 al Parlamentului European și al Consiliului cu privire la modelele de formulare care trebuie utilizate pentru informațiile ce urmează să fie incluse în listele cu societățile de ameliorare și exploatațiile de ameliorare recunoscute (JO L 109, 26.4.2017, p. 1).
      
      
         
            ANEXA I
            Competiții și manifestări ecvestre care fac obiectul derogării de la principiul nediscriminării prevăzut la articolul 3 din Directiva 90/428/CEE
            
                        Statul membru/
                        Limba oficială
                     
                     
                        
                           (a se introduce numele statului membru)
                        
                     
                     
                        Anul/
                        Limba oficială
                     
                     
                        
                           (a se introduce aaaa în care va avea loc competiția/manifestarea ecvestră)
                        
                     
                  
                        Competiția sau manifestarea ecvestră/Limba oficială
                     
                     
                        Numărul de competiții/manifestări care fac obiectul derogării în conformitate cu articolul 4 alineatul (2) prima liniuță din Directiva 90/428/CEE/Limba oficială
                     
                     
                        Justificare/Limba oficială
                     
                  
                         
                     
                     
                         
                     
                     
                         
                     
                  
                         
                     
                     
                         
                     
                     
                         
                     
                  
                         
                     
                     
                         
                     
                     
                         
                     
                  
                         
                     
                     
                         
                     
                     
                         
                     
                  
      
      
         
            ANEXA II
            Criterii de distribuire a fondurilor destinate protejării, dezvoltării și îmbunătățirii ameliorării ecvideelor
            
                        Statul membru/
                        Limba oficială
                     
                     
                        
                           (a se introduce numele statului membru)
                        
                     
                     
                        Versiune/
                        Limba oficială
                     
                     
                        
                           (a se introduce zz.ll.aaaa)
                        
                     
                  
                        Tipul de competiție sau de manifestare ecvestră/Limba oficială
                     
                     
                        Criterii prevăzute pentru distribuirea fondurilor destinate protejării, dezvoltării și îmbunătățirii ameliorării ecvideelor [articolul 4 alineatul (2) a doua liniuță din Directiva 90/428/CEE]/Limba oficială
                     
                  
                         
                     
                     
                         
                     
                  
                         
                     
                     
                         
                     
                  
                         
                     
                     
                         
                     
                  
                         
                     
                     
                         
                     
                  
      
      
         
            ANEXA III
            
               1.   
               
                  Titlul fiecărei pagini de internet informative trebuie să indice numele statului membru și anul vizat de manifestările ecvestre enumerate în anexa I sau versiunea vizată în format zz.ll.aaaa pentru lista criteriilor prevăzute în anexa II.
               
            
            
               2.   
               
                  Titlul fiecărei pagini de internet informative trebuie să fie prezentat în limba engleză și în limba (limbile) oficială (oficiale) a (ale) statului membru.
               
            
            
               3.   
               
                  Informațiile trebuie să fie furnizate, în măsura posibilului, într-o ordine logică.